Школхэмрэ медицинэм и IэнатIэхэмрэ папщIэ автомашинэхэр
Къэралым и автопромым дэIэпыкъунымкIэ программэм хиубыдэу 2019 гъэм Къэбэрдей-Балъкъэрым и школхэмрэ сымаджэщхэмрэ автобус мыину, медицинэ дэIэпыкъуныгъэ псынщIэм папщIэ автомашинэу пщIы бжыгъэхэр къаIэрыхьащ. Ахэр щIыналъэм и районхэмрэ къалэхэмрэ трагуэшащ, къет ТАСС-м и корреспондентым.
«Нобэ дэ зи инагъкIэ зэхуэмыдэ автобус 40 школхэм папщIэ къытIэрыхьащ икIи ахэр къуажэхэм ятедгуэшэнущ, жьы хъуа транспортыр зэрахъуэкIын папщIэ. Транспортыр къытхурагъэшащ къэралым и автопромым дэIэпыкъунымкIэ программэм ипкъ иткIэ», — журналистхэм щепсалъэм жиIащ КъБР-м цIыхухэр егъэджэнымкIэ, щIэныгъэмрэ щIалэгъуалэм я IуэхухэмкIэ и министрым и къалэнхэр зыгъэзащIэ Къумыкъу Iэуес. 2016 гъэм щегъэжьауэ 2018 гъэм нэсыху республикэм школакIуэхэм папщIэ автобус 76-рэ къыIэрыхьащ.
КъБР-м Узыншагъэр хъумэнымкIэ и министерствэм зэрыщыжаIамкIэ, дызэрыт илъэсым мы щIыналъэм медицинэ дэIэ-пыкъуныгъэ псынщIэм папщIэ автомашинэу 13 къыхуэкIуащ. «Япэ автомашинэу 8-р республикэм къэсащ 2019 гъэм и фокIадэм. Иджы къыкIэлъыкIуэ автомашини 5-р къэсащ. Ахэр гузэвэгъуэхэм-кIэ Медицинэм и центрымрэ ДэIэпыкъуныгъэ псынщIэмкIэ станцхэмрэ ират», — къыщыжраIащ ТАСС-м и лэжьакIуэм министерствэм и пресс-IуэхущIапIэм.
Къэралым и автомобиль промышленностым дэIэпыкъунымкIэ программэм тету 2016 гъэ лъандэрэ КъБР-м къыхуэкIуащ медицинэ дэIэпыкъуныгъэ псынщIэм и автомашинэу 78-рэ.
